**REFERAT AF GENERALFORSAMLING I FRANSKLÆRERFORENINGEN 14.11.2009
På Ordrup**[**Gymnasium**](http://www.fransklaererforeningen.dk/fusion/files/articles.php?article_id=23)**, Kirkevej 5, 2920 Charlottenlund

Dagsorden
1.Valg af dirigent og referent.
2. Årsberetninger, herunder formandens beretning og delberetninger.
3. Fremlæggelse af regnskab til godkendelse.
4. Fremlæggelse af budget, herunder fastlæggelse af medlemsbidragets og fraktionsbidragets**[**størrelse**](http://www.fransklaererforeningen.dk/fusion/files/articles.php?article_id=23)**.
5. Behandling af indkomne forslag.
6. Valg af medlemmer til fællesbestyrelsen.
7. Valg af to revisorer.
8. Eventuelt.

Forud for generalforsamlingen holdt dr. phil. Hans Boll-Johansen et både inspirerende og tankevækkende foredrag om franskfagets historie i anledning af 200-året for fagets indførelse i den lærde skole i 1809 og trak perspektiver op i den anledning. Efterfølgende var der spørgsmål og debat.

Efter en halv times pause hvor foreningen var vært ved et lille traktement, gik man over til selve generalforsamlingen kl. 15.30-17. Ca. 25 var mødt op.

1.Valg af dirigent og referent.
Leon Aktor blev valgt til dirigent. Leon takkede for valget og bekræftede at generalforsamlingen var lovligt indkaldt.
Som referent valgtes Marianne Villemoes, Gammel Hellerup gymnasium.

2. Årsberetninger, herunder formandens beretning og delberetninger.
Formandens beretning.
Her skal gives et overblik over temaer i debatten i øjeblikket og siden sidste generalforsamling den 29. november 2008.  I denne debat høres udtalelser som "de unge fravælger sprog, i særdeleshed fransk og tysk ". Men vi kan ikke vide om det faktisk er tilfældet, da sprogene mange steder slet ikke udbydes. Man kunne jo starte med at oprette de**[**hold**](http://www.fransklaererforeningen.dk/fusion/files/articles.php?article_id=23)**, som det er muligt at oprette. Der er eksempler på potentielle hold i fransk fortsætter A på 12 elever, som ikke bliver ikke oprettet, og der er problemer med at få lov til at oprette franskhold i lavfrekvens-områderne, selvom der er elever der ønsker det.

Er det mon rigtigt at eleverne ikke vil lære andre sprog end engelsk? Nedgangen er nok nærmere affødt af ændrede strukturelle forhold, end af en pludseligt opstået - fra 2005 til 2006 - ændret indstilling til sprog blandt eleverne. Før gymnasiereformen gik knap halvdelen af eleverne på sprogligt gymnasium. Tallene viser at 3. fremmedsprog er styrtdykket fra 41 til 8 procent efter nedlæggelsen af det sproglige gymnasium. På stx og hhx er 3. fremmedsprog næsten forsvundet, og på hf og htx er 2. fremmedsprog næsten forsvundet. Japansk er det slut med og mht. russisk var der sidste år 1 nyt hold på landsplan. Spansk går det bedre for. Man må sætte spørgsmålstegn ved argumentet om at der skulle være flere elever med sprog på A-niveau, eftersom fortsætterfransk A er gået**[**tilbage**](http://www.fransklaererforeningen.dk/fusion/files/articles.php?article_id=23)**.

Der er ét nyt franskhold på landsplan med nye lærerstuderende samlet på et hold i København. Og ude på skolerne er situationen ofte den at når den gamle fransklærer på skolen går på pension, bliver der desværre ofte ikke ansat en ny, ofte med den begrundelse at man ikke kan skaffe en ny, eller at franskeleverne alligevel ikke kan få fortsætterfransk på gymnasiet.

Det nye netværk "Ja til sprog" er bredt sammensat af personer og repræsentanter for sektorer med forskelligt udgangspunkt , men der er enighed om at engelsk langtfra er nok. Der er repræsentanter fra erhvervslivet og fra Dansk Industri, og Fransklærerforeningens formand Frank Østergaard er med i styregruppen som repræsentant for fransk, og da han også repræsenterer fransk i Gymsprog (alle sprogfagene i gymnasiet), kan han også formidle synspunkter herfra.

Det er vigtigt at samarbejdet peger fremad, og vejen frem er reel ligestilling mellem tysk og fransk i folkeskolen tilbudt på alle skoler med minimum 2 spor. Bertel Haarders 3 - 6 - 8 model (engelsk i 3. klasse, tysk i 6. klasse, fransk i 8. klasse) er ikke anvendelig hvis den betyder at eleven kun kan vælge tysk i 6. og har en usikker mulighed for fransk i 8. klasse, men er bestemt anvendelig hvis den indebærer et reelt frit valg mellem tysk og fransk i 6. (eller i 5.) og igen i 8.

Det er vigtigt at samarbejde bredt med vore partnere. Vi har i Fransklærerforeningen et udmærket samarbejde med universiteterne, dansk erhvervsliv og fagkonsulenten, og det er vigtigt at vi undgår en sprogkrig med de andre sprog. Det gøres bedst ved at undgå at tysk favoriseres ved at blive gjort til eneste valgmulighed alle steder på bekostning af fransk. Det sidste ville heller ikke være i tyskfagets egen interesse, da man så risikerer at det bliver hadefag. Vi må undgå en gentagelse af den "tysk-franske krig" fra 90'erne, og dette gøres bedst ved at arbejde på en flerstrenget model, for sproglig mangfoldighed og for bedre mulighed for eleverne for at tage både 3. og 4. fremmedsprog.

Der er kommet nogle justeringer i gymnasiet, det såkaldte påskeforlig fra 2009, som lægger op til at afprøve 3- og 4 -sproglige studieretninger, hvor man i 4-sproglige studieretninger ikke behøver at løfte det naturvidenskabelige fag fra C til B, og man kan også i sådanne studieretninger ude på de enkelte skoler overveje at 'nøjes med' engelsk på B-niveau uden for studieretningen. På de 3-sproglige studieretninger kan eleverne vælge matematik B i stedet for et naturvidenskabeligt fag på B-niveau.

Kampen er ikke isoleret fra hvad der ellers foregår skole- og uddannelsespolitisk, f.eks. angående klassekvotienter og penge til kommunerne. Skolerne vil helst have store sproghold, kan være mindre tilbøjelige til at oprette små. I Gymsprog har man talt om at foreslå at give karakterbonus til elever der vælger et ekstra sprog, ligesom den karakterbonus der gives til elever med 5 A-niveaufag, hvor karaktergennemsnittet ganges med 1,03. Der tales i gymsprog ligeledes om et sprogtaxameter som skulle sørge for at skolerne stilles økonomisk som før gymnasiereformen mht oprettelse af ekstra sproghold ift antal spor. Der gives således et tilskud til skoler der opretter klassikerstudieretning.

Med hensyn til arbejdet i de faglige foreninger, er det så ikke også på tide at få indregnet et vist antal timer i en årsnorm for at markere en anerkendelse af det arbejde der foregår, og for at lette problemerne med at rekruttere kolleger til bestyrelsesarbejdet.

Når det påstås at eleverne ikke gider have tysk og fransk, skal man se på hvilke signaler der sendes 'oppefra', nemlig at engelsk er nok. Justeringerne i reformen er ikke noget der for alvor rykker, Danmark fører de facto en "kun engelsk" politik. En økonomiprofessor skrev for nogle år siden en kronik om at man kun behøver engelsk, men eleverne er nysgerrige og vil godt erobre verden og lære sprog. Miljøet dør ud hvis først fransk nedlægges på skolerne, og det bliver svært at bygge op igen. Det er for sent og for lidt, når Bertel Haarder siger, at der skal brainstormes om sprog på næste års Sorø-møde. Vi ønsker en reel ligestilling, og at fransk tilbydes på alle grundskoler med mindst to spor, og naturligvis oprettes hvis der er elever til det.

Den 20. november er der konference på Christiansborg arrangeret af "Ja til sprog". Vi håber der kommer god aktivitet omkring bevægelsen, debat på www.jatilsprog.dk, flere medlemmer etc.

Lisbeths Østergaard - Internationalt arbejde og Fransk Nyt
På sommerens CEO (Commission de l'Europe de l'Ouest under la FIPF, den internationale føderation af fransklærere) i Clé Internationals lokaler i Paris blev der foreslået forskellige projekter, som CEO vil arbejde på - bl.a et projekt med at lave undervisningsmaterialer til Tableau numérique, smartboards. Der vil blive søgt midler fra EU. Der blev også vedtaget at oprette en udveksling af pædagogiske artikler til de forskellige landes "Bulletiner". Danmark er sammen med Holland tovholder i projektet. Foreningen deltog efterfølgende i FIPF's 40 års fødselsdag som blev fejret i Institut de France's lokaler på Quai Conti. Efterårets møde i CEO havde Barcelona som vært. Et nyt projekt blev her lanceret - oprettelsen af en platform, som skal byde på forskellige ydelser til foreningerne og deres medlemmer. Ideen til platformen kommer fra Luxembourg, som har en meget velfungerende platform, hvor man udveksler undervisningsmaterialer og ideer. www.ceo-fipf.org

De nordiske foreninger mødes også og udveksler undervisningsmidler og undervisningsformer. I efteråret var Oslo vært, og her blev det besluttet at lave en fælles ansøgning til EU til et projekt om evaluering.

Fransk Nyt: Foreningen har udgivet 2 numre - Crimes en Français og Bandes Dessinées samt et jubilæumsnummer i anledning af 200-året for indførelsen af fransk i den lærde skole i 1809.

Ulla Pedersen - ansvarlig for udviklingskurser og efteruddannelse
Fransklærerforeningen udvikler og udbyder en række spændende kurser i et fortræffeligt samarbejde med Spansklærerforeningen og Italiensklærerforeningen. I skoleåret 2008-2009 har vi udviklet 4 projekter:
1. Fokuseret lytteforståelse i sprogundervisningen - progression og variation
Landsdækkende kursus, er udbudt og afholdt med succes i efteråret 2009.
2. Metodiske tilgange til arbejdet med ikke-litterære tekster i sprogundervisningen i de romanske sprog. Landsdækkende kursus, er udbudt i foråret 2010.
3. Cooperative learning i de romanske sprogfag
Landsdækkende kursus er udbudt i foråret 2010.
4. Anvendelsesorienteret sprog og klimaundervisning for fransk, spansk og italiensk.
Et dynamisk sprog og klima websted med inspiration til sproglærerne og aktiviteter til eleverne.
Der vil indtil udgangen af december løbende blive lagt mere materiale ud på websiden.

Vi har ansøgt om 3 nye udviklingskurser i Undervisningsministeriet i oktober 2009.
1. Anvendelsesorienteret medialisering i sprogundervisningen
I dette udviklingsprojekt vil der blive arbejdet med massemedier, film, chat, podcast, smartboard osv.
Fransklærerforeningen i samarbejde med Spansklærerforeningen og Italiensklærerforeningen.
2. Anvendelsesorienteret kommunikation og interkulturel kompetence
Fransklærerforeningen i samarbejde med Spansklærerforeningen og Italiensklærerforeningen.
3. Sprogfagenes metoder og teorier - progression og fordybelse
Fransklærerforeningen i samarbejde med Spansklærerforeningen, Italiensklærerforeningen og Engelsklærerforeningen. Der vil også blive indbudt tysklærere til at deltage i udviklingsarbejdet.

Alle opfordres til at skrive til ulla.pedersen@skolekom.dk hvis man har ideer til kurser og til at gå ind på klimasiden og gøre den dynamisk. Hvis der er overskud på kurserne, bliver det genanvendt.

Annette Søndergård Gregersen - Seminarierne (som nu hedder læreruddannelsen)
Engang hed det seminariet, nu hedder det professionshøjskole. Fransk tilbydes kun i Århus og på Zahle i København (Barbaras Greisens tidligere arbejdsplads og Annettes nuværende). Der er 22 studerende i København og 8 i Århus.
Der er gode tendenser: Blågård har godkendt en international linie med krav om ekstra sprogfag, og man skal på Zahle fremover både udbyde tysk og fransk. Der er stadig studerende der ønsker fransk som liniefag, men det er ikke rentabelt for institutionerne. Interkulturel kommunikation er en nødvendighed i en globaliseret verden. Hvordan kan en nation på kun 5 millioner menneske møde verden uden sprog- og kulturkundskaber? Det koster at tilegne sig sprog i en alder hvor man hellere vil så meget andet. Det er vores store udfordring at gøre noget ved det.

Helle Boelt Hindsgaul - folkeskolen
Der kommer flere sorte pletter på kortet. Når fransklæreren går på pension, gør faget det også.  I Esbjerg opretter de først franskhold ved 21 tilmeldte, men det er ikke realistisk at kræve så mange elever på holdet før det kan oprettes. Det er folkeskolefraktionens rolle at forsyne Frank med argumenter i arbejdet for vores fag.

Det er værd at bemærke at Sproglærerforeningen i år har vedtaget en ny sprogpolitik som bl.a. sidestiller tysk og fransk. Dette er vigtigt da denne forening høres af Undervisningsministeriet når det drejer sig om sprog i grundskolen.

Der har været et praktisk kursus sammen med Sproglærerforeningens fransk fagudvalg om drama og leg i undervisningen. Det er svært for medlemmerne at få fri, men der var 26 deltagere. Bliver materialebanken brugt (godt) nok?

Der er 43 medlemmer, et fald i forhold til sidste år, men det skyldes naturlig afgang. I februar kommer endnu et landskursus i samarbejde med Sproglærerforeningen om bl.a. film og it i undervisningen. På generalforsamlingen i fraktionen den 13.11. blev man enig om at få de gode historier frem som supplement til den forståelige bekymring som illustration af, at vi har en berettigelse. Få gang i facebook og elektronisk Fransk Nyt.

Jytte Mulbjerg - handelsskolen
Handelsskolefraktionen har gennem det sidste år haft et frugtbart samarbejde med resten af FLF om kursusafholdelse. Der er 40 medlemmer i fraktionen, en tilbagegang på 6 pga medlemmer der er gået på pension. På det årsmødet i fraktionen var der 11 deltagere, det er svært for medlemmerne at få fri. Fagkonsulent Dorte Fristrup er flink til at stille op. Erfaringsudveksling er guld værd, og stemningen er for at vi kæmper for vores årsmøde.

Formandens beretning og delberetningerne blev godkendt af generalforsamlingen.

3. Fremlæggelse af regnskab til godkendelse.
Barbara Greisen fremlagde regnskabet og gennemgik og kommenterede de uddelte papirer, se disse. Dokumentet med underskrift af de to revisorer kommer i næste Fransk Nyt eller på emu / Fransklisten. Nogle af beløbene er ikke reelle indtægter, men penge som går ind og går ud igen, typisk deposita, opbevaring, hvor FLF agerer som mellembank fordi man f.eks. ikke må blande franske og danske penge, som tilfældet var med pengene fra colloque, som i øvrigt gav et lille overskud. Under punktet bestyrelsesmøder indgår ud over transport og forplejning, (også til møder i fraktionerne) bl.a. også udgifter til PBS-tilslutning. Posten kontordrift dækker f.eks. computer, telefon etc. Under repræsentation hører bl.a. to præmierejser for elever til Paris.

Regnskabet godkendt af forsamlingen.

4. Fremlæggelse af budget, herunder fastlæggelse af medlemsbidragets og fraktionsbidragets størrelse.
Ad FLF budget for resten af 2009 og første del af 2010: I tredjesidste linie skal 2009 ændres til 2010.
Medlemstallet er 595 i dag: fordelt på 356 i gymnasiet - 58  på VUC - 43 i  folkeskolen - 40 i handelsskolen - 51 pensionister/arbejdsløse - 13 øvrige. Der stilles forslag om forhøjelse af kontingentet fra 350 til 375 for gymnasiet, VUC og handelsskolen, samt uændret 225 for folkeskolen og pensionister m.m. Forslaget vedtaget. Frank takker Barbara for mange års trofast og loyal indsats og overrækker en gave.

5. Behandling af indkomne forslag.
Frank om æraen post Barbara: Vi har indhentet forskellige tilbud i forbindelse med overdragelsen af kassererarbejdet. Det mest seriøse præsenteres her på mødet i papirform, et tilbud om en kontrakt mellem FLF og LMFKs sekretariat (Matematik-, Fysik- og Kemilærerforeningen). Den ordning vi foreslår, er at vi overdrager den tungeste del af arbejdet til LMFK, hvis der kan opnås en fornuftig aftale med dem. Desuden beholder vi en kontaktperson/kassererfunktion som går på omgang blandt bestyrelsesmedlemmerne et år ad gangen. LMFK varetager økonomien for Tysklærerforeningen til dennes store tilfredshed. Det vil koste 24 000 kr. det første år. Beløbet finansieres dels ved nedskæring af beløb som f.eks. telefonpenge til bestyrelsesmedlemmer, dels med de penge som har udgjort Barbaras løn. Det bliver forhåbentlig billigere fra år to. Barbara har lovet at bidrage til at hjælpe en ordning på plads med LMFK.  Man indgår aftale for et år ad gangen. Forslaget om overdragelse til LMFK vedtaget.

6. Valg af medlemmer til fællesbestyrelsen.

Ifølge vedtægterne vælges i ulige år 3 bestyrelsesmedlemmer fra gymnasie/hf-fraktionen, 1 fra seminariefraktionen, 1 fra folkeskolefraktionen og 1 fra AVU-fraktionen.

Helle Boel Hindsgaul er genvalgt i folkeskolefraktionen i går.
Annette Gregersen genvalgtes som repræsentant for seminariefraktionen.
For stx blev Bo Due Skovsbøll valgt sidste år for en toårig periode, men er ude af arbejdet, fordi han nu arbejder i Bruxelles.
Marianne Villemoes som sidste år gik ind på Lars Haarløvs ledige plads for et år, genopstiller ikke.
Kirsten Kirkelund genopstiller ikke men vil gerne assistere i forbindelse med regnskabsførelse for udviklingskurser sammen med Ulla Pedersen.
Anne Jensen fra Frederiksberg Gymnasium har tilkendegivet at hun gerne vil overveje at opstille til bestyrelsen næste gang.
Lisbeth Verstraete Hansen (CBS) er af bestyrelsen opsuppleret som medlem af bestyrelsen efter vedtægternes §7a, Lisbeth repræsenterer de videregående uddannelser.
Pia Wahlstrøm Larsen fra Ordrup Gymnasium tilbød at opstille og valgtes for den resterende del af Bos valgperiode.

7. Valg af to revisorer.
Ole Pedersen, Helsingør gymnasium, genvalgtes, og Kirsten Kirkelund, Ribe Katedralskole, valgtes. Mange tak til Pia Wahlstrøm for det arbejde hun har gjort som revisor i de forløbne år.

8. Eventuelt.
Karin Rosenbom foreslog en flyer fra foreningen til at hverve medlemmer. Ulla Pedersen gjorde opmærksom på at der på Emu'en er en indmeldelsesblanket. Frank takkede for fremmødet og opbakningen. Og hermed var generalforsamlingen slut.**